runetrust/blame-folketinget-dk huggingface dataset:
Mikkel Bjørn (DF), 2023-05-04:
Tak for det, og tak til ministeren.
Nu nævner ministeren mennesker, som føler sig som fuldgyldige borgere i Danmark og en del af det danske samfund.
Jeg læste et citat op.
Jeg ved ikke, om ministeren hørte det.
Jeg kan citere bare en enkelt sætning fra citatet: » ... vi giver ikke de mærklige danker som ikke kan give respekt til deres gud som er alles gud , forstå det ,mosker har lov til at være her som kikker har lov til at være her«.
Det er en person, som er en af de ansøgere, som ministeren på det her lovforslag tildeler dansk statsborgerskab.
Jeg er bare nysgerrig på, om ministeren mener, at det her et eksempel på en person, der har taget dansk kultur til sig, og som ser sig selv som en fuldgyldig del af det danske folk og det danske samfund.
Det skal jo ikke være nogen hemmelighed, at vi i Dansk Folkeparti måske er lidt kritiske over for, at sådanne typer også tildeles statsborgerskab på bl.a. det her lovforslag.
Mette Thiesen (DF), 2023-05-09:
Jeg er jo nødt til at kommentere på det, ordføreren fra Venstre, Danmarks woke parti, siger, og den her ordførertale, som ordføreren lige har holdt, for det virker simpelt hen, som om ordføreren overhovedet ikke har sat sig ind i, hvad det egentlig er, vi står og drøfter.
Sexologisk Klinik har faktisk også været ude at sige, at vi absolut ingen evidens har for, at det her virker, og med hensyn til det, der bliver nævnt i forhold til selvmord, så er der absolut ingen evidens for, at det hjælper på de her selvmordstanker og selvmordsraten, overhovedet.
Der er overhovedet ingen evidens for, at det her virker.
Det, vi til gengæld ved helt entydigt, er, at det har nogle voldsomme bivirkninger, og at det har nogle voldsomme følgevirkninger.
Hvor mange børn vil Venstre, Danmarks woke parti, tillade bliver skamferet, fordi man aktivt går ind og tillader medicinske forsøg med børn?
Hvor mange?
Eva Kjer Hansen (V), 2023-05-09:
Det er simpelt hen ikke tilfældet.
Jeg synes, det er vigtigt, at vi rækker ud, og at vi finder de bedst mulige behandlingstilbud til de unge mennesker, der er i så vanskelig en situation.
Jeg har netop også understreget behovet for, at vi får mere viden, at der kommer mere forskning på området, og at vi internationalt set netop sørger for at koordinere, så vi får de bedst mulige tilbud til vores unge mennesker.
Jeg synes, at vi her taler om en gruppe unge, som vi ikke bare kan lade i stikken, og det lyder jo i virkeligheden lidt, som om det er det, fru Mette Thiesen vil, i forhold til ikke at udtrykke respekt for, at der her er et særligt behov, som nogle unge mennesker har.
De er få, men de har et særligt behov.
Mette Thiesen (DF), 2023-05-09:
Bla bla bla
Der kommer en hel masse, men der bliver overhovedet ikke svaret på det spørgsmål, jeg faktisk stillede.
Dem, som Venstre, Danmarks woke parti, lader i stikken, er de børn, som bliver fejlbehandlet, og jeg fik simpelt hen ikke svar på mit spørgsmål.
Men jeg kunne godt tænke mig at høre: Hvor mange børn vil Venstre stiltiende acceptere
bliver skamferet, fordi man aktivt går ind for, at vi fortsætter med den praksis, som vi har i dag, nemlig at Danmark udfører medicinske forsøg på børn?
Hvor mange?
Eva Kjer Hansen (V), 2023-05-09:
Jeg accepterer simpelt hen ikke fru Mette Thiesens grundlag for at stille det her spørgsmål, altså at de unge mennesker bliver skamferet, og at de bliver fejlbehandlet.
Den præmis kan jeg simpelt hen ikke acceptere.
Kim Edberg Andersen (NB), 2023-05-09:
Tak for det.
Jeg kan selvfølgelig ikke bestemme, hvad ordføreren køber af præmisser, men virkeligheden er, at jeg har mødt et af de her mennesker, vi har behandlet forkert.
Så de findes også.
Og jeg synes meget, at det bliver kørt op, som om der kun findes den ene side, dem, vi ikke får behandlet, dem, som vi skal give kønshormoner rigtig hurtigt.
Og jeg vidste, at debatten ville køre derhen.
Det her er en udtrykt bekymring fra min side for, at der er børn under 18 år, der får irreversibel behandling.
Så vil jeg godt lige anholde noget, for socialstyrelsen i Sverige har jo sagt det her.
I december 2022 melder de ud, at hormonbehandling, dvs. pubertetsblokkere og krydshormoner, ikke bør anvendes som almindelig behandling, men at de udelukkende bør benyttes som led i kontrollerede forsøg, fordi styrelsen vurderer, at der er flere risici end fordele ved hormonbehandling.
Så svenske læger og den svenske socialstyrelse er helt ude i hampen, så vi bliver nødt til at fortsætte forsøg i Danmark for at komme frem til en konklusion, som vi normalvis og med glæde ville have taget fra vores nordiske naboer.
Eva Kjer Hansen (V), 2023-05-09:
Akkurat ligesom vi har læger i Danmark, der er uenige om, hvad der er det bedste, har man også uenigheder blandt de svenske og hollandske læger eller for den sags skyld lægerne i Storbritannien.
Der vil jo være de her drøftelser, især på et område, hvor man simpelt hen har brug for mere viden.
Det, vi f.eks. ved, er, at der er forskning fra Holland, der viser, at der er unge mennesker dér, der virkelig er blevet hjulpet godt videre og har fået trivslen igen gennem behandling.
Og det er jo der, vi netop bare skal blive klogere på, hvad det er for en indsats, der skal til, og hvordan vi hjælper de unge mennesker bedst muligt.
Kim Edberg Andersen (NB), 2023-05-09:
Jamen jeg er ikke i tvivl om, at du kan finde folk, som har fået det godt af behandlingen.
Det eneste, jeg bare beder om, er, at vi holder op med at gøre det på folk, der ikke er fyldt 18 år.
Det er det, jeg beder om.
For hvis man er 18 år gammel, går til en læge og træffer et oplyst valg som voksent menneske, men så senere fortryder det, kan jeg leve med det.
Det, jeg ikke kan leve med, er, at du risikerer at komme derop, inden du er voksen, inden frontallappen er klar til at tage de her beslutninger, og du står som voksent menneske og kan kigge ind på mig i Folketinget, der gjorde ingenting.
Det er det, der er min bekymring.
Det er selvfølgelig mest en kommentar, men det er det, der er min bekymring.
Mike Villa Fonseca (M), 2023-05-09:
Tak for ordet, formand.
Monika Rubin er stadig på udrejse, så sygeplejersken træder til igen.
Nu er den landet her inden for sundhed, men det er også noget, der påvirker i forhold til det juridiske, det sociale og det psykiske, når vi snakker transkønnede og kønsskifte.
Moderaterne bakker ikke op om beslutningsforslaget.
Det gør vi ikke, fordi vi mener, at det altid skal være en specialiseret beslutning, hvorvidt transkønnede børn og unge skal have medicinsk hjælp.
Det skal ikke være en politikerbeslutning herindefra.
Transkønnede børn og unge er blandt nogle af dem, som mistrives allerallermest i Danmark.
Det er en lille gruppe mennesker, men en meget vigtig gruppe mennesker, som vi ikke må glemme.
Og dem skal vi naturligvis hjælpe.
Det vil forværre deres situation, hvis de mister muligheden for at bremse deres pubertet.
Jeg har snakket med mange transkønnede, som jeg ikke vil stå og citere her.
Men at bremse puberteten med medicin betyder meget for de børn og unge, det handler om, og også for dem, som tidligere ikke har kunnet få den behandling, da de var børn og unge.
Det er ikke en farlig behandling eller en behandling, der ikke kan stoppes igen.
Det kan den godt.
Derudover er det vigtigt at understrege, at der aldrig er foretaget nedre kirurgi på børn under 18 år.
Det er aldrig sket i praksis.
Det drejer sig om ca. syv børn om året, der er henvist til hormonbehandling.
De har været igennem et langt udredningsforløb på sexologisk klinik, og her møder de en masse professionelle og specialiserede fagfolk.
Så lad mig runde af med at sige: Lad det være de specialiserede sundhedsfaglige personer og ikke os politikere herinde, der skal være med til at bestemme sammen med den transkønnede og de myndige omkring den transkønnede.
Det skal vi ikke bestemme her i salen.
Tak for ordet, formand.
Mette Thiesen (DF), 2023-05-09:
Nu vil jeg lige korrigere ordføreren, for der er selvfølgelig to former for hormoner.
Der er krydshormoner, og der er stophormoner.
Hvis man tager stophormoner et stykke tid, resulterer det faktisk i, at man eksempelvis ender med en mikropenis.
Det vil sige, at hvis man gerne vil transitionere rigtigt, når man så bliver 18 år og faktisk kan få et fuldt kønsskifte, kan man ikke bruge den mikropenis til at skabe en vaginalplastik, altså det, det hedder, når man laver en vagina ud af penis.
Det er fakta.
Det vil sige, at så ødelægger du det bare for alle parter.
Så kunne jeg egentlig bare godt tænke mig at høre ordføreren for Moderaterne om det samme spørgsmål, jeg stillede til Venstre før, altså: Hvor mange børn skal man ofre på skafottet i forhold til det her, når vi ved, at der absolut ikke er nogen som helst former for evidens for, at det her virker?
Hvor mange børn skal vi bare stiltiende acceptere bliver fejlbehandlet i så grov en grad, at de ender med manglende sexlyst, knogleskørhed og en krop, der er ødelagt for altid?
Mike Villa Fonseca (M), 2023-05-09:
Nu ved jeg ikke med ordføreren, men nu er jeg selv sygeplejerske.
Jeg er godt nok ikke selv uddannet læge, men i forhold til behandling er det jo sådan rent medicinsk og kirurgisk, når vi snakker sundhed, at der altid er nogen risiko forbundet med behandling, og det er der også her.
Det er der ingen tvivl om.
Men det er derfor, man kommer igennem det her lange udredningsforløb hos nogle specialiserede læger på klinikker, som sammen med den transkønnede er med til at vurdere, hvor relevant det er at få enten stophormoner eller krydshormoner – som ordføreren også er inde på – hvilket også er to forskellige behandlingstilbud, der kan være med til at bremse puberteten, som ordføreren rigtigt nok siger.
Men der er jo flere aspekter i det her, når det både er kirurgisk og medicinsk, og der er i hvert fald aldrig nogen sinde tilbudt kirurgisk behandling, som det også er nævnt tidligere her i salen.
Mette Thiesen (DF), 2023-05-09:
Nej, og derfor kunne man jo lige så godt bare forbyde det med det samme, så man ikke skærer i børn.
Men det er så, hvad det er.
Altså, i 95 pct. af de her tilfælde, hvor man giver stophormoner, leder det til krydshormoner.
Og krydshormoner er jo ikke det samme som stophormoner.
Stophormoner stopper puberteten.
Men jeg synes bare ikke, ordføreren svarede på det, for det her er børn.
Hvor mange børn skal vi acceptere bliver fejldiagnosticeret og fejlbehandlet, fordi det måske vil hjælpe nogen?
Eva Kjer Hansen (V), 2023-05-09:
Ja, gid det var så vel.
Der vil altid være en uenighed, også blandt det faglige personale, om, hvad den rigtige tilgang er.
Det er jo ikke usædvanligt, at man kan finde en, der har de synspunkter, ligesom man kan finde andre, der har nogle andre synspunkter.
Det er jo netop den diskussion, der finder sted på et område, hvor man ikke har så meget erfaring, hvor man ikke har så meget viden om, hvad konsekvenserne af det er, og det er jo derfor, det er vigtigt, at vi har et samarbejde på tværs af landegrænserne og indhenter den forskning, den evidens, den erfaring, der måtte være i forhold til at sikre de bedst mulige tilbud til vores unge mennesker.
Mikkel Bjørn (DF), 2023-05-09:
Tak for det.
Nu er det jo ikke mig, der siger det.
Det er faktisk dem selv, der siger, at vi ikke har noget diagnostisk apparat til at finde ud af, om det er det rigtige, vi gør.
Det eneste, vi kan forholde os til, er det, folk kommer og siger til os.
Så det er ikke min påstand.
Det er faktisk lægernes påstand her, at vi slet ikke har noget diagnostisk apparat; vi kan alene basere vores adfærd på mavefornemmelser, når vi foretager de her kønsskifter af børn.
Det her handler om, at vi tillader en behandling af børn, som gør, at de aldrig nogen sinde kan få børn mere, uden den fjerneste afart af sikkerhed i diagnostikken – 0 pct.s sikkerhed i modsætning til alle andre former for behandling i vores sundhedsvæsen, hvor der trods alt er en eller anden form for sikkerhed i diagnostikken.
Hvordan kan vi forsvare det i et land som Danmark?
Camilla Fabricius (S), 2023-05-09:
Jeg synes, det er imponerende, at man som politiker herinde kan stille sig over Sundhedsstyrelsen.
Jeg vil i hvert fald ikke være den politiker, der siger: Nå, men jeg ved simpelt hen lige mere end alle fagfolk i Danmark.
Sundhedsstyrelsen, som er dem, som vi har tillid til, sætter barren, og de har det store overblik og har fagligheden.
Altså, vi er simpelt hen nødt til at dele tingene op.
Jeg er fuldstændig uenig med Dansk Folkepartis ordfører.
Kim Edberg Andersen (NB), 2023-05-09:
Tak for det.
Jeg prøver lige at føre debatten tilbage til det, jeg lagde ud med.
Jeg er ikke imod transpersoner, og jeg er heller ikke imod lgbt+-personer – det er jeg ikke – men jeg er virkelig, virkelig bekymret for det her, for da der ikke er en sikker diagnose, vil der, når man behandler folk, nogle gange ganske sikkert succesfuldt, være tilfælde, hvor man rammer skævt, når man bruger den her behandling, og det er vi som politikere også nødt til at tage ansvar for.
Vi har en Sundhedsstyrelse, som godkender det her, og de siger selv, at det er et forsøg, og ministeren siger også, at det er et forsøg, men så skal vi også som politikere på et tidspunkt række hånden op og fortælle de her mennesker, at der også bliver ramt forkert.
Jeg har snakket med folk på begge sider, og det var også derfor, jeg startede med at sige, at jeg anerkender, at der er nogle, der har behov for hjælp – det anerkender jeg – men at jeg også har set den anden side af det, altså folk, der har fået den hjælp, som så har ødelagt deres liv.
Så der er altså to sider af det.
Camilla Fabricius (S), 2023-05-09:
Jeg sætter pris på både hr. Kim Edberg Andersens empati og tilgang, men jeg er simpelt hen ikke enig i den måde, man fra Nye Borgerliges side fremlægger det her på.
Jeg mener, vi er nødt til at overlade det her til Sundhedsstyrelsen, og det er det, vi gør.
Der kommer en revision af vejledningen, og det synes jeg er klogt.
Skal vi ikke tage hensyn til dem?
Kim Edberg Andersen (NB), 2023-05-09:
Jo, det skal vi, men ikke med irreversible indgreb.
Jeg har også mødt et af de individer, i hvis tilfælde vi lige nøjagtig tog fejl.
Så kan vi gemme os bag Sundhedsstyrelsen og læger alt det, vi vil, men vi tog fejl.
Det menneske er også vores ansvar, lige så meget som det er vores ansvar at behandle dem, der virkelig har ondt i livet på grund af deres kønsdysfori.
Men der mener jeg så bare, at vi bliver nødt til at behandle med reversible midler, altså med kognitive samtaler osv.
Vi bliver nødt til at holde op med at give vores børn medicin, når vi ikke er mere sikre.
Camilla Fabricius (S), 2023-05-09:
Altså, hvad er det, man skal med kognitive samtaler?
Skal man erstatte sit eget billede af sig selv?
Selvfølgelig kan man tale om, hvordan man håndterer at leve sit liv, men med hensyn til de syv, som har fået det her tilbud og gennemgået behandlingen, så har jeg fuld tillid til, at det er rigtigt, at de kan få tilbudt den behandling.
Jeg må sige, at jeg faktisk synes, det er forbavsende få.
Louise Brown (LA), 2023-05-09:
Tak for det.
Jeg synes bare lige, jeg hørte ordføreren sige – da nogle fik det til at lyde, som om det var helt vildt nemt, og at man bare lige kunne gå ned og få nogle hormoner, og så var den klaret – at det jo ikke er sådan.
Jeg tror måske, det er en uge siden, vi alle sammen, tror jeg,
hørte en historie om en hr. Peter Rødbro, der fik foretaget et indgreb og efterfølgende fortrød det, og det var efter to lægesamtaler.
En af dem var fysisk, og en foregik virtuelt.
Camilla Fabricius (S), 2023-05-09:
Det har jeg ikke nogen holdning til.
Eva Kjer Hansen (V), 2023-05-09:
Tak, hr. formand.
I det her beslutningsforslag berører vi en meget lille gruppe borgere, men det er en lille gruppe borgere, som befinder sig i en yderst sårbar situation.
Og det synes jeg vi skal huske at tænke på, når vi behandler det her område, for der er jo ikke tale om personer, som modtager behandling, uden at der et vedholdende ønsker derom, uden at de har overvejet det nøje, og uden at der har været en lægefaglig vurdering ind over.
Og i Venstre kan vi, nok ikke til stor overraskelse for de tilstedeværende, ikke støtte beslutningsforslaget.
For vi finder det afgørende, at det er fagligt kompetente læger, der skal være med til at vurdere, hvad det er for en hjælp, der kan være den bedste for det unge menneske i den her sårbare situation.
Og i dag er det sådan, at behandlingen kun kan påbegyndes, såfremt der foreligger en klar sundhedsfaglig vurdering, og at behovet for behandling er vurderet ud fra den enkeltes biologiske, sociale og psykologiske udvikling og den enkeltes behov for sundhedsfaglig behandling med henblik på at afhjælpe kønsligt ubehag.
Og det synes jeg er den rigtige tilgang, altså en meget omhyggelig, en meget grundig, en meget langstrakt vurdering af, hvad det er, det her menneske har behov for.
Det betyder helt konkret, at den lægefaglige vurdering bygger på en række behov, der også indebærer, at den enkelte ikke skal risikere en forværret mental trivsel, hvis der ikke foretages noget i forhold til den situation, vedkommende er i.
Vi ved fra forskningen, som ministeren jo også redegjorde for, at personer med kønsidentitetsforhold har en markant højere andel af selvmordstanker og selvmordsforsøg og anden selvskadende adfærd.
Og med en stadig større mistrivsel blandt børn og unge har vi ikke brug for at puste mere til det, men netop tage fat i, hvad det så er, vi kan gøre for at hjælpe de mennesker, der er i den situation.
Lad mig også anfægte et par ting i beslutningsforslaget, for man kan faktisk få det indtryk, når man læser beslutningsforslaget, at flere og flere unge får foretaget hormonbehandling.
Men det er jo faktisk det modsatte, der er tilfældet.
Vi ved, at andelen af børn og unge, som er blevet viderehenvist for udredning til behandling, har været faldende siden 2020, og vi ved, at der er sket et markant fald i 2022, og det er jo bl.a., fordi vores myndigheder og sundhedsfaglige personer også udveksler og tager ved lære af den viden og den indsigt, der er i andre lande.
Det fremgår af beslutningsforslaget fejlagtigt, at Sverige og Storbritannien har stoppet medicinsk behandling til børn og unge under 18 år.
Og som der har været meget diskussion om her tidligere i dag med ministeren, så er Sundhedsstyrelsen jo i gang med en revision af vejledningen omkring den sundhedsfaglige hjælp ved kønsskifteforhold, bl.a. for at sørge for, at den nyeste viden og erfaring bliver inddraget.
Men det er også vigtigt at sørge for, at vi rækker ud i forhold til at hjælpe de unge mennesker, som står med de store problemer.
Lad det være ordene fra Venstres side, i forhold til at vi som sagt ikke kan støtte beslutningsforslaget.
Mikkel Bjørn (DF), 2023-05-09:
Tak for det.
Ordføreren nævner, at hun vel nærmest har blind tillid til de lægefaglige kompetencer.
Jeg har en udtalelse her fra en speciallæge i børne- og ungdomspsykiatri, Lasse Sørensen, der udtaler i skarpe vendinger omkring vores behandling af børn på det her område: Man kan ikke vide, om et barn med kønsdysfori vil have det livsvarigt.
Det er umuligt at vide med sikkerhed.
Det, vi ved fra tidligere, er, at 80-90 pct. vil vokse ud af deres kønsdysfori, hvis de får lov at gennemgå en naturlig pubertet.
Vi ser en høj andel med andre psykiske lidelser.
Hvordan kan vi forsvare den her behandling, når der er læger, der meget, meget tydeligt afdækker det, og når der også er læger, der beskæftiger sig med det her område specifikt, som skriver til folk, der har fået foretaget kønsskifte og fortrudt det: Vi har ikke noget diagnostisk apparat; vi aner ikke, hvad vi laver; vi kan grundlæggende kun basere vores adfærd på mavefornemmelse?
Hvordan kan vi forsvare at fortsætte den praksis uden et bedre og mere brugbart diagnostisk apparat i behandlingen af børn på det her område?
Eva Kjer Hansen (V), 2023-05-09:
Jeg synes, det er en rigtig dårlig vane, når kollegaer her i Folketingssalen tillægger en en retorik, som man ikke selv har givet udtryk for.
Jeg talte om at have tillid til det sundhedsfaglige personale.
Jeg talte ikke om blind tillid.
Det er ordførerens formulering.
Jeg synes, det er vigtigt, at vi udtrykker tillid til det faglige personale, til dem, der har forstand på det, til dem, der har en indsigt, og jeg synes simpelt hen, at det er en urimelig påstand at komme med fra et folketingsmedlem, at vores sundhedsfaglige personale, at Sundhedsstyrelsen, og jeg citerer, ikke aner, hvad de har med at gøre, og ikke aner, hvad de laver.
Jeg synes, det er vigtigt, at vi tilbyder behandling til de unge mennesker, der har behov for det.
Det, vi skal sikre os fra politisk hold, er, at det foregår forsvarligt, at det er velovervejet, og at man netop sørger for at indsamle erfaring, evidens, viden fra hinanden på tværs af landene, sådan at vi kan tilbyde den bedste behandling til vores unge mennesker i problemer.
Mike Villa Fonseca (M), 2023-05-09:
Det kan godt være, jeg ikke er tydelig nok, men nu nævner ordføreren, at der bliver skåret i børn.
Altså, så vidt jeg ved, er man ikke et barn, hvis man er over 18 år, og der er ikke nogen på noget som helst tidspunkt, som er blevet tilbudt kirurgisk behandling, som har været under 18 år, hvilket det her beslutningsforslag også lægger op til at forbyde, så aldersgrænsen er 18 år.
Så jeg synes, det er meget misvisende, når ordføreren nævner, at der er blevet skåret i børn, for det er aldrig sket.
Ja, der er blevet givet medicinsk behandling til de her syv børn og unge, som har ønsket en behandling.
Kim Edberg Andersen (NB), 2023-05-09:
Tak for det.
Jeg har fremsat det her forslag, og jeg har ikke sagt, at der bliver skåret i nogen, men jeg siger, at loven giver mulighed for det.
Det kan vi lige så godt få lukket af for, for det håber jeg da bestemt ikke der er nogen herinde der siger der skal være.
For problemet er jo, at det bare er, indtil den næste læge lige pludselig vurderer, at man lige så godt kan gøre det ved en 16-årig, altså at det vil hjælpe vedkommende, tror man, og så skærer man, fordi det kan man ifølge loven.
Så vi kan jo i hvert fald stoppe den del.
Det er ikke ret tit, at jeg bliver trist i Folketingssalen, det er det ikke.
Altså, jeg tror, jeg tager det meste med oprejst pande.
Men når nu I køber ind på præmissen om, at der er nogen, der har behov for behandling, så bliver alle jer, som er imod det her forslag, altså også nødt til at købe ind på den præmis, at der er folk, der får ødelagt deres liv af det her.
Der er folk, der får ødelagt deres liv, og det er jo den anden side af mønten, altså den anden side af glæden over at kunne hjælpe nogen.
Sådan er det jo bare, altså, fordi vi er så usikre på diagnosen og diagnostikken, så er der folk, der bliver ødelagt.
Så mit spørgsmål til ordføreren er helt enkelt: Hvor mange må blive ødelagt?
Astrid Carøe (SF), 2023-05-09:
Altså, 7 ud af 11 af de undersøgelser, der henvises til i det her beslutningsforslag, er mellem 30 og 55 år gamle.
Der er langt nyere undersøgelser, også danske undersøgelser.
Men en fejlbehandling er en fejlbehandling, og selvfølgelig skal man ikke fejlbehandles i sundhedsvæsenet, hvis vi overhovedet kan undgå det.
Men det er altså en sundhedsmæssig vurdering og ikke op til Folketinget at vurdere, om mennesker skal behandles eller ej.
Mikkel Bjørn (DF), 2023-05-09:
Anerkender ordføreren dermed også, at de børn, der bliver fejlbehandlet, bliver sterile, bliver medicinsk kastreret eller steriliseret for resten af deres liv – at det sker som følge af den her behandling?
Astrid Carøe (SF), 2023-05-09:
Der er sundhedsfagligt personale på det her område, der arbejder med det her hver dag, som vurderer, at det her er den bedste behandling for børnene.
Og konsekvenserne ved at lade være er altså enormt store, kan man høre, når man taler med de her børn.
Jeg kan godt se, at spørgeren sidder og ryster på hovedet, men det er bare rigtigt.
Hvis man tager sig tid til faktisk at gå ind i samtaler med de her børn, forstå den kønsdysfori og forstå, hvor ubehageligt det er for dem at gennemgå en pubertet, så vil man forstå, hvorfor det er nødvendigt for nogle .